钦定古今图书集成/理学汇编/经籍典/第085卷 > 宋朱元昇三易备遗 > 《归藏纲目》
## 钦定古今图书集成/理学汇编/经籍典/第085卷 > 宋朱元昇三易备遗 > 《归藏纲目》

贾公彦释《归藏》之旨曰：“《归藏》以纯坤为首，坤为地，万
物莫不归而藏于中，故名《归藏》。”夫《归藏》虽自黄帝而
作，实循伏羲之卦序。案汉《律历志》曰：“伏羲画八卦，由
数起至黄帝而大备。”是知伏羲《易》与黄帝《易》，一以贯
之而已。昔黄帝命大挠造甲子，命伶伦造律吕，探五
行之精，以甲乙名日，谓之干，以子丑名月，谓之支。干
者，干之义阳也；支者，枝之义阴也。干十而支十二，是
阳数中有阴数，阴数中有阳数，支干相配以成六旬，
是谓“六甲。”循六甲以配六十四卦，始于坤乾，终于比
剥，而《归藏》之易在是矣。暨商人之用《归藏》也，虽简编
无传，然子孙宝之，乃至于世世用六甲之名以为名
号，盖亦可考。周文王通其变而演其义，取六十四卦
而约为三十六卦，是为《周易》。然《周礼》一书，于太卜则
掌三《易》之法，于筮人则掌三《易》以辨九筮之名，初未
尝以《周易》废《归藏》也。案鲁襄公九年，穆姜为筮而遇
《艮》之八，杜预释之曰：“是杂用《连山》《归藏》《周易》也。”以此
见春秋之时，《归藏》尚无恙也。是以孔子曰：“我欲观殷
道”，是故之宋而不足“证也。吾得坤乾焉。”释者曰：孔子
得商阴阳之书也。其书存者有《归藏》。呜呼！《归藏》之《易》
虽远矣，《归藏》之道，历千载如一日，赖夫子此一言之
功也。自是而降，史传无闻。《隋经籍志》谓：《归藏》汉初已
亡，虽晋中经有之，唯载卜筮，不似圣人之旨。以本卦
尚存，故取冠于《周易》，以备殷商之阙，至今则俱亡矣然《归藏》之书虽亡。而先天连山之卦序。《归藏》。庶几其
可推乎。苟知《归藏》之蕴。《周易》庶几其可明乎。